Iktatószám: T/29-2/2023.

**Jegyzőkönyv**

**Készült**: A Térségfejlesztési Bizottság 2023. március 9-i, a Megyeháza Földszinti 5. sz. termében tartott üléséről.

**Jelen vannak**: a mellékelt jelenléti ív szerint, Végh László megérkezett a bizottsági ülésre

**Fodor Márk:** A Térségfejlesztési Bizottság folytatja a munkáját.

**Napirend tárgyalása:**

**2. Az állategészségügy aktuális kérdései, esetleges problémái Zala vármegyében - a járványügyi és állatvédelmi igazgatási feladatok tükrében**

**Fodor Márk**: Köszönti Dr. Németh Ágnes Izabella főosztályvezető asszonyt, és felkéri a napirendi pont szóbeli kiegészítésére.

**Dr. Németh Ágnes Izabella:** Tisztelettel köszönti a Bizottság tagjait, Alelnök Urakat és a megjelenteket. A Közgyűlésre 1 órás előadással készült, két külön részre bontva. Mindkét téma nagyon aktuális napjainkban. Az első az afrikai sertéspestis (ASP) betegséggel kapcsolatos, mely alapján Zala vármegye teljes területét az élelmiszerlánc-felügyeletért felelős államtitkár 2019. év végén a közepes kockázatú területek közé sorolt át. Olyan intézkedéseket hoztak, melyekkel a járvány terjedését tudták lassítani. A vadásztársaságok tagjai az országos főállatorvos által elrendeltek végrehajtását, azaz a vaddisznóállomány nagyfokú csökkentését, kilövését hajtották végre. Így a házisertés állomány nem fertőződött meg. A humánegészségügytől eltérően működik az állategészségügy, mert itt nincs vakcina, az egyetlen út a járvány megfékezésére a leölés. Az afrikai sertéspestis nagyon ragályos és drasztikus betegség.

**Pálinkás Róbert:** Ha a vadásztársaságok a kilőtt állatokat konténerekbe hordják, akkor jelentős mennyiségű egészséges állat, és hús kerül a kukába.

**Dr. Németh Ágnes Izabella:** 2020. év elejétől a betegség elleni védekezésképpen az elhullottan talált, a betegség jeleit mutató, és diagnosztikai célból kilőtt egészséges állatok is megsemmisítésre kerültek. 2022-ben a helyzet annyiban változott, hogy Zala vármegye 57 vadásztársasága közül 56 nem dobja ki az egészséges állatot, 1 pedig kibobja.

**Strázsai Zoltán:** Csatlakozik Pálinkás Róberthez, pazarlásnak tartja kidobni az egészséges állat húsát.

**Dr. Németh Ágnes Izabella:** Az idei évben eddig 5 alkalommal kértek konténer cserét, ami egyértelműen csökkenés a korábbiakhoz képest. 4 helyen van kihelyezett gyűjtőkonténer. És a kifizetett kártalanítási összegekben is megmutatkozik, mely körülbelül a felére esett vissza. A kártalanítás összege az Országos Magyar Vadászkamara által megállapított és érték, és a vaddisznó felvásárlási ára közötti különbözet.

**Strázsai Zoltán:** Kérdezi, hogy minden állatból vesznek –e mintát.

**Dr. Németh Ágnes Izabella:** Nem, csak ha gyanú merül fel, illetve igen, a vadfeldolgozóknál minden állatból mintát vesznek. Az állatvédelem még a másik téma, melyben számos kérdéssel és feladattal foglalkozunk a mindennapi munkánk során. Az állatok védelméről szóló törvény a települési önkormányzatok kötelező feladatává tette a települések belterületén a kóbor állatok befogását. 2022. január 1-jétől Kormányrendelet lépett hatályba, mely szabályozza az önkormányzati feladatkörbe tartozó ebrendészeti tevékenység ellátását, a kóbor állatok befogását, ideiglenes elhelyezését és gazda keresését. 15 kérdésből álló kérdőívet küldtek ki 53 közös önkormányzati hivatalnak. Körülbelül 10 perc volt a válaszadásra fordítandó idő. Az 53 közös önkormányzati hivatalból 33-tól kapott választ. A Közgyűlésen majd bővebben szeretné a kérdéseket és a válaszokat is prezentálni, mind pedig javaslatokat is elővezetni az előrelépés érdekében.

**Fodor Márk:** A kóbor állat csak a kutya?

**Dr. Németh Ágnes Izabella:** Igen, de a macskakolóniák is nagy probléma, és a veszettségről is esik majd szó. A veszettség harapással, marással, könnyel és nyállal terjedő vírus, mely sajnos gyógyíthatatlan, így nagyon fontos, hogy időben orvoshoz kell fordulni. Tavaly 1 rókában és 1 kutyában találták meg a veszettség vírust. A rókák veszettség elleni vakcinálása idején ebzárlat van elrendelve. A macskák oltása nem kötelező.

**Keresztes János:** Vadászik és kutyákat is tenyészt. A legálszentebb terület az ebrendészet. Vadászterületen nem lövik le a kóbor kutyákat. Járt a Szent Ferenc állatotthonban, ahol a kis kölykök és a nagy kutyák is össze voltak rakva egy ketrecbe. Így elég nagy a mortalitás. A legtöbb állatorvos pedig csak kutyával foglalkozik, mert több kutya születik, mint kellene. Kérdezi, hogy lehetséges –e, ha az állatorvos a megszületett alom nem szükséges kölykeit elaltatja.

**Dr. Németh Ágnes Izabella:** Nem lehetséges. Különbség van tenyésztő és szaporító között. Aki nem akar szaporítani, az ivartalanítsa. A háromévenkénti ebösszeírással felmérésre kerülne a településen tartott valamennyi eb, mely az önkormányzat feladata.

**Fodor Márk:** Látszik a probléma nagysága, a kialakult helyzet rossz. Az önkormányzatokra tolják rá a feladatot, erre pedig nincs apparátus.

**Dr. Németh Ágnes Izabella:** A hatékony összeírást a házról-házra történő járás jelentené.

**Pálinkás Róbert:** A született szaporulatra sem ad megoldást, hogy az aranysakálok 18-20 kg súlyúra kezdenek nőni. Ők megeszik a dámokat. 1 mező tele van borjakkal, megölik őket. A kóbor kutya a gond. A szaporulat miatt 12 kg-ról 18-20 kg-ra nőttek az aranysakálok. Szabályozni kell, hogy mi legyen, ha megellik a kutya nem kellő szaporulattal.

**Vincze Tibor:** A gyepmesteri szolgálat biztosítása is nehézkes valamennyi településen. Aki közel van, az nem vállalja a feladatot. A távol lévő pedig szintén nem, vagy jelentős többletköltséggel.

**Dr. Németh Ágnes Izabella:** 140 település esetében 79-nél nincs gyepmesteri szerződés.

**Pálinkás Róbert:** Változás nem lesz záros határidőn belül. Amíg a macskáknál nincs betegség, ami elpusztítja az almot, azok pusztítják a madarakat. Most már elvadult, domesztikált macskák léteznek.

**Dr. Németh Ágnes Izabella:** Vannak szervezetek, amik összefogják a szabadon lévő macskákat és ivartalanítják őket.

**Strázsai Zoltán:** Egyetért, ezek nagyon aktuális kérdések. Úgy véli, kevés lesz ez a fórum a szaporíttatás megoldására. Lehetne olyan fórum, ahol a valós állatvédelemért és a valós természetvédelemért és az énekes madarakért tudnánk tenni.

**Dr. Németh Ágnes Izabella:** Kezdeményezni lehet, ő az arany középutat képviseli. Az állatvédők többsége elvakultan védi az állatok életét.

**Pálinkás Róbert:** Ahol szabályozott a vadászat, ott nő az állomány száma. Ahol nem szabályozott, ott a biológiai egyensúly felborul és a vadállomány 60%-a kiveszik.

**Fodor Márk:** Kérdezi a bizottság tagjaitól, hogy van –e kérdés, észrevétel, javaslat az előterjesztéssel kapcsolatban. Ennek hiányában a napirendi pontot szavazásra javasolja.

**10/2023. (III.9.) TB számú határozat**

*A Zala Vármegyei Közgyűlés Térségfejlesztési Bizottsága a „Az állategészségügy aktuális kérdései, esetleges problémái Zala vármegyében- a járványügyi és állatvédelmi igazgatási feladatok tükrében” című napirendi pontot 7 igen szavazattal elfogadta.*

**Fodor Márk**: A Térségfejlesztési Bizottság a napirendi pont elfogadásával a feladatát befejezte. Köszöni a munkát és a megjelentek részvételét.

K.m.f

Fodor Márk Strázsai Zoltán

a Térségfejlesztési Bizottság elnöke a Térségfejlesztési Bizottság alelnöke